Kämik kꞌut kineꞌk rech kinekꞌol rukꞌ ri Jun ri xintaqow loq.
Man kꞌo tä kꞌu jun chiwe kutaꞌ chwe jawijeꞌ ri kineꞌ wi.
Xa kꞌu xixbꞌisonik rumal chi xinbꞌij waꞌ we tzij riꞌ chiwe.
Kinbꞌij kꞌu ri qas tzij chiwe:
Are utz na chiwe ix chi kineꞌk.
We ta kꞌu man kineꞌk,
man käpe tä riꞌ ri Jun ri käkꞌoji iwukꞌ che i toꞌik,
ri kuwalijisaj iwanimaꞌ.
We kꞌu kineꞌk,
kintaq na loq.
Aretaq käpe ri Areꞌ kuya na pa kanimaꞌ ri winaq chi käkichꞌobꞌo chi kꞌo ki mak,
chi rajwaxik käkaꞌn ri jikomal pa ri ki kꞌaslemal,
xuqujeꞌ chi ri Dios kuqꞌat na tzij pa ki wiꞌ.
Kꞌo ki mak rumal chi man kekojon tä chwe.
Käketamaj kꞌu na chi rajwaxik u bꞌanik ri jikomal pa ri ki kꞌaslemal rumal chi ri in kineꞌ rukꞌ ri nu Tat,
ri ix kꞌut man kiwil tä chi na nu wäch.
Käketamaj na chi ri Dios kuqꞌat na tzij pa ki wiꞌ rumal chi ri jun ri kätaqan puwiꞌ ruwächulew qꞌatom chi tzij puwiꞌ chi käkꞌäjisax u wäch.
Kꞌia na ri kwaj kinbꞌij chiwe,
man kixkowin tä kꞌu chuchꞌobꞌik waꞌ kämik.
Aretaq kꞌut käpe ri Loqꞌalaj Espíritu ri kubꞌij ri qas tzij,
kukꞌut na ronojel ri qas tzij chiwäch.
Man xaq tä kꞌu pa re wi kächꞌawik,
xane are kubꞌij ronojel ri kuto,
kukꞌut kꞌu na chiwäch jas ri käbꞌantaj na.
Ri Areꞌ kunimarisaj na nu qꞌij in rumal chi kukꞌam na ri wech in,
kukꞌut kꞌu na waꞌ chiwäch ix.
Ronojel ri kꞌo rukꞌ ri nu Tat are wech in xuqujeꞌ.
Rumal riꞌ xinbꞌij chi ri Loqꞌalaj Espíritu kukꞌam na ri wech in,
kukꞌut kꞌu na waꞌ chiwäch ix.
Xaq jubꞌiqꞌ chik,
te kꞌu riꞌ ri ix man kiwil tä chi na nu wäch.
Kꞌä te kꞌu riꞌ kiwil chi na jumul nu wäch pa kiebꞌ oxibꞌ qꞌij,
rumal chi kineꞌk rech kinekꞌol chilaꞌ jawijeꞌ ri kꞌo wi ri qa Tat,
—xcha chke ru tijoxelabꞌ.
Te riꞌ jujun chke ru tijoxelabꞌ xkitala chbꞌil taq kibꞌ,
xkibꞌij:
¿Jas kel kubꞌij waꞌ?
Kubꞌij chqe chi xaq jubꞌiqꞌ chik,
te kꞌu riꞌ man käqil tä chi u wäch.
Kꞌä te kꞌu käqil chi na u wäch jumul chik pa kiebꞌ oxibꞌ qꞌij rumal chi keꞌ jelaꞌ jawijeꞌ ri kꞌo wi ri qa Tat.
¿Jas lo waꞌ ri kraj kubꞌij chi “xaq jubꞌiqꞌ chik”?
Man käqachꞌobꞌ taj jas ri tajin kubꞌij,
—xechaꞌ.
Ri Jesús xuchꞌobꞌo chi kꞌo jas ri käkaj käkitaꞌ che,
xubꞌij kꞌu chke:
Ri in xinbꞌij chiwe chi xaq jubꞌiqꞌ chik,
te kꞌu riꞌ man kiwil tä chi nu wäch.
Kꞌä te kꞌu kiwil chi na jumul nu wäch pa kiebꞌ oxibꞌ qꞌij.
¿A are waꞌ ri tajin kitala chixol chbꞌil taq iwibꞌ?
Qas tzij kinbꞌij chiwe chi ri ix kixoqꞌ na,
kixbꞌison na,
are kꞌu ri winaq ajuwächulew kekikot na.
Pune kꞌu je riꞌ,
chi ri ix kixbꞌison na,
ri i bꞌis kujala na pa kikotem.
Aretaq käpe ri qꞌij ri kil na u wäch ri ral jun ixoq,
käbꞌisonik rumal chi xuriq ri qꞌij re ri qꞌoxom.
Aretaq kꞌut rilom chi u wäch ri ral,
man känaꞌtaj tä chi ri qꞌoxom che rumal ri kikotemal ri kunaꞌ chi ilom u wäch jun alaj akꞌal cho ruwächulew.
Je kꞌu riꞌ ri ix,
kämik kixbꞌisonik.
Ri in kꞌut kinwil chi na i wäch jumul chik,
te kꞌu riꞌ käkikot kꞌu na ri iwanimaꞌ.
Are jun kikotemal waꞌ ri man kꞌo tä jun käkowinik kesan chiwe.
Pa ri qꞌij riꞌ man kꞌo tä chi jas kitaꞌ na chwe.
Qas tzij kinbꞌij chiwe chi ri qa Tat kuya na chiwe ronojel ri kitaꞌ che pa ri nu bꞌiꞌ.
Kꞌä we kämik riꞌ ri ix man kꞌo tä jas ri i tom pa ri nu bꞌiꞌ.
Chitaꞌ bꞌaꞌ,
käyaꞌtaj kꞌu na chiwe rech qas käkikot ri iwanimaꞌ,
—xcha chke.
Nu bꞌim waꞌ we tzij riꞌ chiwe kukꞌ taq kꞌutbꞌal.
Kuriq kꞌu na ri qꞌij aretaq man kintzijon tä chi iwukꞌ kukꞌ taq kꞌutbꞌal.
Xane chi saqil chik kintzijon na iwukꞌ chrij ri qa Tat.
Pa ri qꞌij riꞌ kꞌo ri kitaꞌ na che ri Areꞌ pa ri nu bꞌiꞌ.
Man kinbꞌij tä kꞌu chiwe chi kinbꞌochiꞌj ri nu Tat pi wiꞌ.
Je riꞌ,
rumal chi ri ix,
ix loqꞌ chuwäch ri nu Tat.
Ix loqꞌ chuwäch rumal chi ri in,
in loqꞌ chiwäch ix,
kikoj kꞌut chi rukꞌ ri Dios in petinaq wi.
Xinel loq rukꞌ ri qa Tat rech kinpe waral cho we uwächulew,
kämik chi kꞌut tajin kinya kan ruwächulew rech kintzelej rukꞌ ri qa Tat,
—xcha ri Jesús chke.
Te riꞌ xkibꞌij ru tijoxelabꞌ ri Jesús:
Kämik qas chi saqil tajin kätzijon la,
man tajin tä käkoj la kꞌutbꞌal.
Kämik qetam chik chi etam la ronojel.
Man rajwaxik taj chi kꞌo jun kꞌo jas kutaꞌ che la.
Rumal riꞌ käqakojo chi rukꞌ ri Dios petinaq wi la,
—xecha che.
Ri Jesús xchꞌawik,
xubꞌij chke:
¿A tzij riꞌ chi kämik qas kixkojonik?
—kächaꞌ.
Petinaq kꞌu ri qꞌij,
kämik kꞌu riꞌ aretaq ri ix kixjabꞌun na.
Chijujunal kitzukuj na jawijeꞌ kixeꞌ wi,
kiniya kꞌu na kan nu tukiel.
Man kinkanaj tä kꞌu na kan nu tukiel rumal chi ri qa Tat are kꞌo wukꞌ.
Kinbꞌij waꞌ we tzij riꞌ chiwe rech kuxlan ri iwanimaꞌ rumal chi xa ix jun wukꞌ.
Cho ruwächulew kiriq na kꞌäx.
¡Mixej bꞌaꞌ iwibꞌ!
Ri in kꞌut,
in chꞌakaninaq puwiꞌ ruwächulew.